**Pályázat**

**az**



 **Új Színház**

**vezetői /ügyvezető igazgatói/**

**állásra**

**Pozsgai Zsolt**

**író, rendező**

**Balázs Béla díjas, Érdemes Művész**

**Tartalom**

*Szubjektív bevezető 2. old.*

*Tartalmi koncepció és konkrétumok 4. old.*

*Dramaturgia 10. old.*

*Díszlet és jelmeztervező 11. old.*

*Zenei vezetés 11. old.*

*Társulatról 12. old.*

*Fesztiválok, fesztiválszereplések 13. old.*

*Nyári állandó játszóhely 14. old.*

*Nemzetközi tevékenység 15. old*

*Gazdasági stratégia 16. old.*

*Marketing és kommunikációs kérdések 23. old.*

*Még egy objektív megjegyzés 30. old.*

*Záró szubjektív megjegyzés 30. old.*

*Mellékletek*

**Pályázó:**

**Pozsgai Zsolt**

**idegennyelv ismeret: társalgási szintű angol**

**számítógépes ismeret: perfekt**

**1025 Budapest, Szeréna u. 31.**

**horatiofilm@gmail.com**

**06-30-2791324**

**Szubjektív bevezető**

Amikor közel tíz évvel ezelőtt Csurka István és Dörner György kérésére összeállítottam az Új Színház majdani koncepcióját, nem gondoltam volna, hogy pusztán a tény, hogy magyar dráma színháza alakul Budapesten heves politikai ellenállásba ütközik, és az akkori ellenzék a legocsmányabb jelzővel fogja illetni a szándékot és az alkotókat.

Európa valamennyi fővárosában található olyan színház, mely az adott nemzet irodalmának klasszikusait és kortársait állítja színpadra. Céljuk ugyanaz: megőrizni a klasszikus nemzeti drámát, az időtálló műveket korszerű eszközökkel bemutatni. És ezzel együtt műhelye lenni a kortárs drámának is. Magyarországon évtizedek óta próbálkoznak szervezetek, írók, rendezők azzal, hogy a kortárs drámának otthona legyen. Nem fejlődhet a nemzeti drámaírás ilyesfajta műhely nélkül. A fiatal drámaíróknak kell egy színház, ahol élő közelségben tanulják meg a színházi nyelvet, ahol írói közösségek alakulhatnak ki.

Magyarországon a kortárs és a klasszikus magyar dráma 21 százaléka a színházi repertoárnak. Például Bulgáriában ez az arány 86 /!/ százalék, Londonban 81 százalék, de még Kisinyovban is lényegesen jobb a helyzet, mint nálunk. A budapesti társulati színházak nagy része vagy az amerikai bulvár irodalomból válogat, vagy alternatív rendezői megközelítésből dolgozik rétegigényt kielégítve. A harmadik változat, hogy olyan szakmai színvonalon mutat be kortárs „írót”, hogy az vállalhatatlan.

Ezért volt hiánypótló ez a vállalkozás. És az első időkben – kizárólag az én általam összeállított műsorterv alapján – megjelent újra a budapesti színházi palettán **Tamási Áron, Márai Sándor, Kodolányi János, Jókai Mór, Móricz Zsigmond, Páskándi Géza, Vaszary János, Kocsis István és mások.** A közönség pedig örült ennek a lehetőségnek. Részben nagy számban vannak, akik a nemzeti drámát szívesen választják, részben mert a fővárosban nagyon sok vidéki, határon túli magyar él, aki egy *Funtineli boszorkány*-t egyfajta „hazaiként” örömmel fogad.

A repertoár folyamatos színvonalerősítésében, a társulati építkezés kérdésében azonban gyökeresen mást gondoltunk az akkori, és jelenkori igazgatóval. Harminc éves pályám alatt vagy vezetőként, vagy beosztottkánt dolgozhattam olyan nagyszerű igazgatók mellett, akik hosszabb távon voltak képesek gondolkodni, akik tudták, felelősek a rájuk bízott életekért, nem csak a művészekért, a műszakiakért és mindenkiért. Akik szerették, és keresték az újat, a korszerűt. És semmiképpen sem politikai alapon választottak szerzőt, rendezőt, vagy akár színészt.

Dramaturgként „kénytelen voltam” magamra szedni egy élő könyvtárat magyar szerzők műveiből, amelyek bármikor bevethetők, sajnos a magyarországi színész-igazgatók nagy része kizárólag azokat a drámákat ismeri, amelyekben játszott, vagy véletlenül látott valahol.

Az igazgató olyan műveknek adott zöldutat ellenkezésem ellenére, amelyek nem az épülést, hanem a leépülést, legfeljebb a stagnálást jelentették a színházi szakmai minőségben, és aki kellő gyakorlat és dramaturgiai ismeret híján nem láthatta, melyek az előrelépés feltételei.

Mindeközben olyan, morálisan vállalhatatlan lépéseket tett, amelyek után kénytelen voltam feladni a művészeti vezetői pozíciómat, és otthagyni az Új Színházat. Így írom: **Új Színház**, mert az igazgató által kreált „Újszínház” egy nyelvtani, morfológiai képtelenség – csak ez az egy kis intézkedés is jelzi, miféle gondolkodás, hozzá nem értés uralta és uralja a színházat.

Gazdasági téren is korszerűbb modellt képzeltem el, amely nem elégszik meg az állami támogatás visszafogott elköltésével, hanem keresi a pályázati lehetőségeket a hazai és európai kulturális platformokon. Lehetőségünk lett volna az Eu2000 programban a kifejezetten nemzeti drámákat játszó színházaknak nyújtott nagy összegű támogatások elnyerésére, amellyel akár az egész épületet korszerűsíthettük volna, de az igazgató magasnak találta a pályázatíró cég díját. De olyan is volt, hogy oda nem figyelésből egyszerűen lekésték a megítélt támogatást a Magyar Művészeti Akadémiától. És még sok, hasonló együttműködési képtelenség miatt mondtam fel.

Annak örülök, hogy jelentős, kiváló színészeket sikerült akkor megnyerni az ügynek, akik közül sokan ma is a társulat tagjai. Úgy érzem, az elmúlt években a színház a szürke középmezőnyben foglal helyet, helyenként szakmailag értékelhető, de inkább felejthető előadásokat létrehozva. És ezzel az az igazi baj, hogy a magyar irodalom klasszikus és kortárs szerzőinek remekművei iránti figyelmet nem csak hogy nem kelti fel, de egyenesen rombolja a megítélést. Legutóbb egykori barátom, Gyurkovics Tibor darabjánál voltam kénytelen szembesülni azzal, hogy egy dilettáns színpadra állítás mennyi kárt tud okozni egy valamikor remek íróember megítélésének. És a közönség ítél: a szünet után a kamarateremben már három üres sor lett, az addigi majdnem teltházból.

A pályázat mostani kiírója láthatóan lazítani kíván a színház műsorpolitikáján, gondolom azért, mert a jelenlegi vezetés szerint „elfogytak” a magyar művek.

Nem fogytak el. Gyakorló drámaíróként, rendezőként tudom, a közönség egy jól körül határolható része nagyon is igényli a magyar klasszikus és kortárs drámát. Nem az ő igényük – a jelenlegi vezetés fantáziája merült ki. Ma, amikor mindennél fontosabb a társadalmaknál, hogy a nemzeti kultúra szinten maradjon az élet szinte minden területén – ma „nem akarni” egy valóban magyar drámát felvállaló színházat nagyfokú felelőtlenség.

**Tartalmi koncepció és konkrétumok**

Kezdhetném általános művésztfilozófiai, színházpolitikai kérdésekkel, azok hosszú leírásával, de úgy gondolom, a színházi vezetésben mindig a gyakorlat dönt.

Az általam vezetett Új Színházat a következőképp képzelem el.

**Megtartom a magyar kortárs és klasszikus dráma elsődlegességét**. /nem kizárólagosságát!/ Az írókat semmiképpen sem politikai megítélésük, hanem a téma, az érték alapján választom, ahogy a rendezőket is. Úgy vélem, személyemmel lényegesen bővíthető azon színházi szakemberek köre, akik a hagyományos értékrend alapján gondolkodnak, és nem a politika, hanem a jelenlegi igazgató személye miatt nem vállaltak rendezői vagy írói feladatot.

A klasszikus és kortárs dráma kiválasztásánál azonban továbbra is előtérbe kerül a hagyományos értékrend tisztelete. Mindazon torz mai ideológiák elutasítása, amelyek megpróbálják befolyásolni a mai kulturális életet, és egyáltalán a családban, harmóniában élni kívánó emberek életét. A pozitív katarzis elsődlegessége. Kevéssé ismert, vagy egykor nagy sikerű, de ma is érvényes nemzeti művek felfedezése.

Kortárs szerzők az ismertetett értékrendszeren belül írt munkáinak felkutatása, bemutatása, vagy ösztönzés ilyen jellegű drámák megírására.

Ezek mellett azonban minden évadban bemutatnék olyan előadást, amely egyfajta „nemzeti kitekintő” elsősorban a környező országok, a Visegrádi Négyek országainak irodalmából, ezzel is erősítve a kulturális együttműködést, egymás jobb megismerését. Egy szlovák, cseh, lengyel vagy bolgár dráma bemutatása az adott ország felkészült rendezőjének betanításában. De erről majd a nemzetközi kapcsolatok címszó alatt bővebben.

A színház jelenlegi repertoárján van bőven előadás, amelyet magam rendeztem, vagy írtam színpadra, érdekes módon, ezek „túlélték” az elmúlt éveket, a **VÖRÖS BESTIA, A BOLONDOK GRÓFJA, FUNTINELI BOSZORKÁNY, PÖTTÖM PANNA** azok, amelyeket még én segítettem színpadra. Ezek közül több felújításra, vagy cserére szorul már. A színházban az elmúlt években a nagyfokú fluktuáció kikényszerítette a színészek cseréjét, nem mindig az adott előadás előnyére. Így fordulhat elő, hogy az egyik sikeres előadásban a kifejezetten tizenhat éves főszerepet negyven feletti színész játssza, és több más, hasonló helyzet. Több olyan előadás van, amelyet nem a színvonal tart életben elsősorban, hanem a létező közönségigény a magyar művekre. Ezzel azonban élni kell, és nem visszaélni.

Amennyiben pályázatom sikeres lesz, az elkövetkező hónapokban alaposan átnézem, mely előadások azok, amelyeket a nézők szívesen látogathatók, és az egykori színvonalra vissza hozhatók. És melyek azok, amelyek bár értéket képviselnek hasonló értékelvűséggel lecserélendők. A jelenlegi igazgató példátlan módon nem engedte meg, hogy személyesen újítsam fel az általam rendezett előadásokat, ez is csak a szakmai szintet mutatja.

Ezért most mellőzöm azon előadások felsorolását, amelyek maradnak a repertoáron, ezt a valós nézői igény fogja eldönteni, nem az én ízlésem. Az valószínűsíthető, hogy az olyan irodalmi értelemben értelmezhetetlen, vállalhatatlan szövegű előadások, mint a Mátyás királyról szóló olcsó munkának nincs helye a repertoáron. És a Gyurkovicsról való emlékezet rombolója, a Császármorzsa is hasonló sorsra jut, és helyette más Gyurkovics dráma kerül be a műsorba.

Másik ok, hogy egyelőre nincs világos képem arról, a 2022 februári igazgató váltáskor kik maradnak a társulatnál, a vendégszereplők mennyire egyeztethetőek.

Miután a repertoárból több előadás kikerül, a pályázati kiírásban megadott 2 bemutatót kevésnek tartom ahhoz, hogy valódi színházi műhely alakuljon ki. És valódi társulati élet. Így az első évben a rendelkezésre álló anyagi lehetőségek függvényében a 2022/2023-as évadban öt nagyszínházi, három kamaraszínházi bemutató tervezek.

**2022/23-as évad**

Nagyszínpad

**MADÁCH IMRE: AZ EMBER TRAGÉDIÁJA**

Ifjúsági változat

Úgy vélem, Madách művét ideje kellően meghúzott formában, a jelen kor ritmusához alakítva átadni a tizenéves korosztálynak, hogy már fiatalon tudja, miféle kincset hordoz, miféle világméretű alkotást a magyar irodalom. A dráma a sokszínűségével, könnyen érthető, mégis mély bölcseletével rendkívül közel lett a mai fiatalok világához. Komolyan szólni hozzájuk: ez az, amit a mai média mellőz. A pedagógusokkal összefogva azonban ez a hiányosság pótolható. Az előadás természetesen a felnőtt közönségre is számít, de az ifjúság a célzott korosztály.

**FEJES ENDRE: JÓ ESTÉT NYÁR, JÓ ESTÉT SZERELEM**

zenés játék

A szerző a maga korában páratlan sikerekkel büszkélkedhetett. Ez a regénye is többszázezer példányban jelent meg, a színmű azóta is nagyon sok színház műsorán szerepelt. Cselekménye ma is érvényes, minden korban érvényes lehet. Rendkívül sajnálatos, hogy ezt a művet is legutóbb a Nemzetiben, az előző igazgató idején politikai célra használták fel, az „I am Viktor” című dal érdekelte őket csupán, hogy a kormányfőt kifigurázzák. Pedig Fejes és ez a műve nem érdemel ilyen silány megvalósítást. Az érvényesülni akaró kisember tragédiája nem korszerűtlen, mint téma.

**VASZARY JÁNOS: ANGYALT VETTEM FELESÉGÜL!**

bohózat

Vaszary János ebben az épületben volt színházigazgató. Amikor az Új Színházban a „Vörös bestiá”-t rendeztem, sokszor gondoltam erre. Vaszary remek vígjátékíró, ahogy a Vörös bestia sikere is bizonyítja: nem feltétlenül kell amerikai bulvárszerző mögé bújni, ha igazi örömöt, kacagtatós sikert akarunk, bőven van ilyen mű a magyar drámairodalomban is.

**HEVESI SÁNDOR: CSÁSZÁR ÉS KOMÉDIÁS**

dráma

A hatalom és a művész sokszor ellentmondásos viszonyát nagyon sok mű taglalta már színpadon és filmen /Szabó István: Mefisztó/, de Hevesi drámája ennél is élesebben foglalkozik a témával. Mi történik egy pártatlan, az értékeket tisztelő jelentős művésszel, ha a mindenkori hatalom szolgálatába áll, mit és miért kell feladnia magából. Hevesi drámája több vidéki színház műsorán szerepelt, nagy sikerrel, parádés szereplehetőségekkel tarkított.

**WEÖRES SÁNDOR: HOLDBÉLI CSÓLNAKOS**

ifjúsági előadás

A gyermekeknek szánt drámák azért vehetők elő újra és újra, mert a generációk gyorsan követik egymást. Weöres műve a magyar népköltészetre, ősköltészetre építve mutat fel színpadi formában egy igazi tündérvilágot. Alkalmat ad arra is, hogy különféle művészeti ágak, mint a színház, a báb, a tánc, a cirkusz elemeit ötvözze. Igazi multikulturális vállalkozás, igazi csoda és költészet a legfiatalabbaknak.

Kamaraszínház

**GYURKOVICS TIBOR: ÖLNI, ÖLELNI**

Az új dráma a jelenlegi „Császármorzsa” előadást hivatott váltani. Ebben a drámában megmutatkozik a szerző valódi tehetsége, a párkapcsolati képtelenségek sorozata.

**KISS CSABA: VILÁGTALANOK**

Kortárs szerző műve akkor is nehezen kerül be a fővárosi színházi életbe, ha vidéken jelentős sikert ér el. Kiss Csaba megtörtént esetből építette fel a szívbe markoló drámát.

**SPÍRÓ GYÖRGY: NYULAK MARGITJA**

Az Új Színházat az új vezetés idején kísérte „nyilasozás”, fasisztázás” idején Spíró György volt az egyetlen magyar író, aki nem foglalkozott azzal, amellyel a jó színháznak nem kell foglalkoznia, és örömmel mondott igent nekem Szent Margitról szóló darabjának műsorra vétele kapcsán. A jelenlegi igazgató azonban pontosan úgy viselkedett, mint azok, akik támadták a színházat, és nem engedélyezte, hogy folytassam a megbeszélést Spíróval a dráma bemutatása kapcsán. Ilyen fajta színházi gondolkodás az, ami szintén közre játszott abban, hogy nem vállaltam tovább a munkát. Spíró első drámája a Nyulak Margitja, csodálatos példája, mit vállalhat és mennyiért egy ember a belső szabadságáért. Remek történelmi dráma, nagyszerű szerepekkel.

**2023/2024-es évad**

Nagyszínpad

**SZEPES MÁRIA: BUMERÁNG**

A rendkívül népszerű szerző már évek óta nincs közöttünk, de sikere töretlen. Ez az egyetlen drámája, mely fennmaradt, és amelynek egyetlen példányát e sorok szerzőjének kezébe adta. A dráma Dél-Afrikában játszódik, és a gyarmatosítás ellen emel szót, főszereplője egy tartományi kormányzó, aki nem ért egyet a gyarmatosítás kegyetlen módszereivel. A bemutató ősbemutató lehet, példátlan öröm Szepes Mária rajongóinak.

**2X2 NÉHA ÖT**

zenés vígjáték

Ki ne emlékezne Zenthe Ferencre ebben a parádés klasszikus magyar filmvígjátékban? És ki ne dúdolná még mindig Fényes Szabolcs dalait, a „Túl szép, amit te adsz”, a „Mint a szél, úgy száll a gépünk” „Kétszer kettő néha öt”. Egy igazi repülős történet, páratlan színpadtechnikai lehetőségeket adva a megvalósításra. Remek emberi történet, remek dalok, remek lehetőség.

**SZABÓ MAGDA: ABIGÉL**

Ifjúsági előadás

A dráma prózai színpadi változata, nem musical, nem „könnyített”, bulváros változat. A regény a maga teljességében a színpadon. Alkalmat ad a társulat fiatal női tagjainak a parádés szerepekre, de egyben az idősebbek számára is akad színészi öröm.

**POZSGAI ZSOLT: PIPÁS PISTA**

abszurd játék

Pipás Pista hírhedt figurája volt a szegedi tanyavilágnak. Ez a zenés játék nagyon sok humoros, tragikomikus helyzetet komolyan veszi a problémát, ami a „férjölő” Pipás Pista problémája, aki meggyilkolta a feleségükkel rosszul bánó gazdákat. A dráma azonban nem csak erről szól. A darab vidéki színházi sikerei után kerül a budapesti közönség elé, autentikus magyar népzenével.

**SZABÓ DEZSŐ: ELSODORT FALU**

dráma

Szabó Dezső regénye ma már klasszikussá vált. A regény alapján a szerző és Radványi Géza 1945-ben készítettek először színpadi, majd filmes változatot, de egyiket sem tudták bemutatni. A szövegkönyv azonban fennmaradt, ez az alapja az előadásnak. Az első világháborút követő történelmi viharoknak igazi látképét adja Szabó Dezső által ábrázolt erdélyi családtörténet. Alkalmat adva a szerepek számát tekintve arra, hogy az egész társulat ebben az előadásban a színpadon legyen.

Kamaraszínház

**EGRESSY ZOLTÁN : HÁROM KOPORSÓ**

dráma

Egressy a kortárs dráma egyik legtöbbet játszott írója. Ez a műve az 1948/49-es szabadságharc végén játszódik, költői találkozások, reális tragédiák.

**SARKADI IMRE: ELVESZETT PARADICSOM**

dráma

A legtöbbet játszott Sarkadi-mű. Érvényéből, értékéből semmit sem vesztett az idők során.

**MÓRICZ ZSIGMOND: ODÜSSZEUSZ BOLYONGÁSAI**

komédia

Előadatlan Móricz dráma. A szerző Odüsszeusz történetét csak apropóként használja, hogy saját szerelmeit írja le, a bolyongást a szerelem útvesztőiben, igaz „móriczos” módon. A bemutatással a magyar színház egy fontos hiányt pótol.

**Az ezt követő évadokra felelőtlenség lenne pontos felsorolás**. Hiszen egy színházban élő dramaturgiának kell működnie, reflektálni az adott korra, társadalmi helyzetre, és a színház aktuális feladataira. Így a következő évek műsoraiból egy lista, mely olyan műveket tartalmaz, amelyek bemutatását fontosnak tartom:

**SZÖRÉNYI LEVENTE : BOLDOG ÖZSÉB /rockopera/**

**HELTAI JENŐ : EGY FILLÉR**

**HERNÁDI GYULA: A TOLMÁCS**

**SÜTŐ ANDRÁS: AZ ÁLOMKOMMANDÓ**

**SÜTŐ ANDRÁS: CSILLAG A MÁGLYÁN**

**MÓRICZ ZSIGMOND: FORTUNÁTUS**

**CSURKA ISTVÁN: AZ IDŐ VASFOGA**

**SCHWAJDA GYÖRGY: MESEBELI JÁNOS**

**NÉMETH ÁKOS: JÚLIA ÉS A HADNAGY**

**KAFFKA MARGIT: AZ ÜVEGKISASSZONY**

**EÖRSI ISTVÁN: AZ ÁLDOZAT**

**BALÁZS BÉLA: ELVESZETT IFJÚSÁG**

**TÖMÖRY PÉTER: JOHANNA NŐPÁPA**

**TOMCSA SÁNDOR: MŰTÉT**

**MOLNÁR FERENC: ÉGI ÉS FÖLDI SZERELEM**

**DÉRY TIBOR: ÓRIÁSCSECSEMŐ**

**ZERKOVITZ BÉLA : AZON A SZERELMES HAJNALON**

**MÓRICZ ZSIGMOND : CSIBE**

A műsorterv két évadnál további meghatározása azért sem lehetséges, mert feltehető, hogy a színház társulata változik. **Márpedig az a színházi, filmes produkció, vagy színházi forma addig érvényes, amíg az a színész személyiségére és tehetségére épül.** Az első két évad alatt ki kell derülnie, kik azok, akik állandó társulati tagként, illetve visszatérő vendégként határozzák meg a színház arculatát, mert ez az arculat elsősorban a színészi jelenlétben valósul meg. Nagyon egyszerűen: őket látja a néző a színpadon, tehát egy előadás, egy színház legfőbb közvetítői. Nyilvánvaló, hogy a társulat adja azt az állandó hátteret, amelyekre a műsorterv épít, de közben a megépítő azzal is számol, hogy olyan vendégeket kell hívni, akik a társulati munka minőségét emelni tudják. Kiemelkedő képességű színészek partneri jelenléte a színpadon általában a legjobbat hozza ki abból is, akiről az addigi produkciók alapján a látott minőséget nem vártuk volna. Olykor pedig a társulatból kell kiválasztani olyan színészeket, akik megfelelő módon terhelve a társulat motorja lehetnek.

A színház saját státuszban rendezőt nem alkalmaz, az alábbi rendezőket hívnám dolgozni az Új Színházba /a teljesség igénye nélkül, de az első két évad műsortervéhez ragaszkodva/ :

**Nagy Viktor**

**Tasnádi Csaba**

**Benkó Bence**

**Eszenyi Enikő**

**Bodolay Géza**

**Csiszár Imre**

**Forgács Péter**

**Keszég László**

**Lendvai Zoltán**

**Novák János**

**Mikó István**

**Rátóti Zoltán**

**Rudolf Péter**

**Rajkai Zoltán**

**Székely Kriszta**

**Verebes István**

**Radnai Márk**

**Vass György /mint „saját nevelés”/**

Ezen művészeket nem kerestem meg, és nem kértem tőlük szándéknyilatkozatot. Nagyon remélem, hogy sikerül megnyernem őket az adott mű színpadra állítására. Nagy figyelmet fordítanék arra, hogy a felsőfokú művészképzésben rendezői szakon végzettek vizsgarendezéseinek a színház helyt adjon. Ezzel is erősítve a fiatal generáció, és a magyar dráma kapcsolatát.

**Dramaturgia**

A fenti rendezői lista alapján látható, hogy a magyar klasszikus és kortárs szerzők műveinek korszerű színpadi megjelenítése a cél. De csak úgy, hogy a végeredmény hordozza az adott mű és szerző erényeit, nem átírásra van szükség, hanem a cél az adott mű közelebb kerülése a mai nézői elvárásokhoz. A napi dramaturgi feladatok /amelyek a színház jelenlegi dramaturgjának további alkalmazásával megoldott/ szükséges írók felkérése a korszerűbb színpadi hatás eléréséhez.

**Alapvetőnek tartom az alkalmazott drámaírói jelenlétet**, például a Móricz-Bródy-Hernádi-Gyurkovics-Sütő vonal esetében, amikor is írói közreműködésre van szükség.

Ebben a munkában

**EGRESSY ZOLTÁN**

**NÉMETH ÁKOS**

írókra számítok elsősorban, akik képesek saját írói tapasztalataik alapján beleélni magukat az adott író és mű eredeti szándékába, és ehhez képest dolgozni a szövegen.

Amennyiben komolyan vesszük, hogy egy magyar drámákat játszó színház egyben alkotóműhelye is a legfiatalabb íróknak, akik drámával kívánnak foglalkozni – az ő bevonásuk a munkába elengedhetetlen ahhoz, hogy az utóbbi időben jelentőségét vesztett fiatal kortárs dráma ismét megjelenhessen a színen. Hiszek abban, hogy egy kezdő drámaíró számára elengedhetetlen az élő kapcsolat egy adott színházzal és társulattal. Ennek érdekében együttműködést kívánok kialakítani az **Örkény István Drámaírói Ösztöndíj** nyerteseivel. És szeretnék olyan ismert alkotókat is megnyerni színpadi művek megalkotására, akiknek erre van affinitásuk, de a színházak felől nincs igény erre. Erősíteném a kapcsolatot az **Előretolt Helyőrség** fiatal íróival is, ugyanebből a célból.

Elsősorban ezen fiatal alkotók részvételével a színházban évente megrendezném győri példára a **drámaíró versenyeket**, és bár az egy éjszaka alatt írt, és másnap bemutatott előadás nyilván nem lehet teljes értékű bemutató, de alkalmat ad a fiatal drámaíróknak a találkozásra a társulattal és a közönséggel. Több ilyen drámaírói versenyt sikerült megnyernem az elmúlt húsz évben, és úgy vettem észre, ez a játék jó hatással van a fiatal kortárs dráma ismertségére.

A színház égisze alatt működtetném a **DRÁMAÍRÓI KEREKASZTAL** nevű, drámaírókból álló egyesülést, mely az elmúlt években szünetelt, úgy vélem, az ő bevonásuk a színházi munkába mindkét félnek előnyös. Ez azzal jár, hogy a Kerekasztal a nyilvános és nem nyilvános összejöveteleit a színházban tartja, itt rendezzük meg a felolvasószínházi esteket, és az egyes írókkal való nyilvános beszélgetéseket. Konferenciát szervezünk a magyar dráma jelenéről és jövőjéről.

**Díszlet-és jelmeztervezői munka**

A színházban állásban alkalmazott tervezőre nincs szükség, hiszen a rendezők többnyire saját csapattal szeretnek dolgozni. Azonban szükséges, hogy legyen olyan tervező, aki naprakészen ismeri a színház technikai feltételeit, a lehetőségeket, tud konzultálni az adott előadás tervezőivel állandó kapcsolatban van a színház műszaki vezetőivel, és kapocs tud lenni a társulat és a vendégrendezők között.

Erre a feladatra **Mira János** tervezőt kívánom felkérni.

**Zenei vezetés**

**Balázs J. István** zeneszerzőt, zenei szerkesztőt kívánom felkérni a színház zenei vezetői feladatainak ellátására. A Bécsből nemrég hazatelepült, világhírnévre szert tett zeneszerző szintén egy korszerű szemléletet valósíthat meg ezen a területen.

**A társulatról**

Az állandó társulati rendszer a megfelelő működési forma a vázolt programra. Jelenleg a társulat 16 tagból áll, az előadásokon a további szereplőket alkalmi, vendégszínészek játsszák. A 16 tag szinte mindegyike alkalmas arra, hogy tehetségénél fogva az alaptársulati funkciót ellássa. Üdvözlendő, hogy minden korosztály képviseli magát, a fiatal, nemrég végzett egyetemistától a több, nagy állami díjas idős kollégáig, akiket a továbbiakban is külön megbecsülés illet.

A társulati rendszer azonban nem csak azt jelenti, hogy az állásban levő színészekre bízzuk a teher nagy részét, és a szerepek kiosztása egyetlen feladatunk. Ez a rendszer azt kívánja meg, hogy a műsortervvel segítsük a művészi fejlődését elsősorban a fiatal korosztálynak. Ezt már művészeti vezetőként is rendkívül fontosnak tartottam, ezt a fajta gyakorlati pedagógiai munkát. Azonban az akkori igazgatóval erről nem tudtam érdemben értekezni. A vezető felelős a színészei „művészti tréningjének” biztosításában, abban, hogy minden szerep egy-egy újabb állomás legyen a kiteljesedés felé. A színészi munka állandó belső fejlődés, ahogy egyébként minden más munka is az. Itt azonban speciális, érzékenyebb módszerekre van szükség. Amennyiben hosszabb távon számítok egy tagra, tudnom kell évekre előre, mely szerepekben teljesedhet ki, honnan indul és hova érkezik. Erről mostanában nem csak az Új Színházban, más budapesti színházakban is elfeledkeztek. Olyan színházvezetőktől tanulhattam közvetlen közelről, mint például Iglódi István vagy Kerényi Imre, akik ezt a fajta törődést az egyik legfontosabb vezetői feladatnak tekintették. Az Új Színház utóbbi öt évét figyelve úgy látom, a színészek és a szerep harmonikus találkozása ad hoc jellegű volt, és nem tudatos. Így például Viczián Ottó rendkívüli tehetsége a Kocsis István-darabban. Almási Sándor megnyilvánulása olyan szerepben, ami igazán neki való volt. Gregor Bernadettről kiderülhetett végre, amit mindig is tudtam – hisz régebben többször dolgoztunk már – hogy rendkívül sokoldalú színésznő, ebben a programban is kiváló alakításokat hozott. Nagy kincs Tordai Teri és Koncz Gábor és Incze József jelenléte, az ő minőségi művészetük mérce egy-egy előadásban. Vass György nem csak kiváló színész, hanem rendezőként is megnyilvánul, ezt a tevékenységét erősíteni kívánom. Jánosi Dávid jelentős ereje a társulatnak, csakúgy, mint Jászai László, Timkó Eszter, Orosz Csenge. Külön kiemelendő Nemes Wanda jelenléte, az ő sokoldalúsága is nagy erő. És a többiek is mind.

Ezek alapján érzékelhető, hogy elsősorban rájuk szeretném építeni a programot, olyan fajta „vetésforgóban”, amely elsősorban az angol színházak sajátja, ahol nincs kis és nagy szerep, aki egyik este Leart játszik, másnap kis szerepben látható, és ez nem zavar senkit. Ehhez a maghoz csapódnak nyilván olyan színészek, akik vagy egyeztetés, vagy figura szempontjából meghívandók, ők olyan színészek kellenek, hogy legyenek, akik szintén a folyamatos megújulást biztosítják a társulatnak.

Most a társulati tagokon túl a vendégművészek jelenléte úgy látom inkább anyagi, mint művészeti kérdés. Mintha az motiválná a vezetést, hogy minél olcsóbban megússzon egy-egy vendégszínészt, vagy vendégrendezőt. Koncentráltabb művészeti munka esetében ez nem szempont. Akkor inkább kisebb létszámú drámákban gondolkodom.

Későbbiekben írok egy tervről a „nemzeti” minősítés megszerzéséről. Ha ez sikerül, akkor lehet társulatot fejleszteni, lehet a meglévő művészek mellé a megnövekedett feladatokhoz újabb tagokat szerződtetni.

**Fesztiválok, fesztiválszereplések.**

A színházból való távozásom előtt javasoltam a Keresztény Színházi Fesztivál elindítását, kidolgoztam a fesztivál koncepcióját, programját. Az igazgató szereti ezt a programot a saját ötletének tudni, mióta azonban számítógép van, minden visszakereshető. A fesztivált létre is hozta a vezetés, azonban különösebb hatása a főváros fesztivál életére nem volt, mert nem sikerült korszerű, a figyelmet felhívó, értékes programokat találni.

Ezt a fesztivált a továbbiakban is meg kívánom tartani úgy, mint a színház rendezvényét, de nemzetközi területre szeretném vinni. A **fesztivál a V4-ek országainak egy évente megrendezésre kerülő színházi programja kell, legyen**. A színházi előadások és vendégjátékok, a zenei produkciók, az előadóestek, a szakrális programok így a Visegrádi Négyek országaiból tevődnek össze. Nem kell hangsúlyozni, hogy elsősorban a lengyel színház mennyire kötődik a keresztény szakralitáshoz, de ugyanígy a cseh és a szlovák is. A fesztivált minden év májusában tervezem, amikor már óvatosan szervezhetők szabadtéri programok is. Minden fesztivál egy nagyszabású, ökumenikus istentisztelettel kezdődik, és végződik. A helyszín a színház, mellette egyéb helyszínek, mint a Pozsonyi úti Altemplom, a budai vár különböző helyszínei, és a Várkert Bazár termei.

Miután ez a nemzetközivé fejlesztett fesztivál nagyobb költségvetési támogatást igényel, akkor tud megvalósulni, ha a **Visegrádi Négyek Kulturális Alap** megfelelő módon támogatja, ennek látom reális esélyét.

Rendkívül örvendetes, hogy a színház kapcsolatot alakított ki a **Művészetek Völgyével,** ezt a kapcsolatot folytatni, erősíteni kell. Nem elég, ha a meglevő repertoárból visz a színház Kapolcsra előadást, előre gondolni kell arra, hogy ez remek alkalom találkozni a fiatalokkal, és velük is megismertetni, szórakoztató formában a magyar irodalom értékeit. Tehát erre tudatosan készülni kell, és évadterven kívül lehetőséget adni színészeknek külön kisebb előadások, zenés játékok, önálló estek létrehozására, amelynek bemutató helyszíne Kapolcs, és aztán természetesen más nyári helyszíneken, később az anyaszínházban folytatják életüket.

Előzetes tárgyalásokat kell folytatni, akár együttműködési megállapodást létrehozni a **Kisvárdai fesztivállal, a Gyulai Várszínházzal, az Egervári Estékkel.**

Feltétlen pályázni kell, és elérni a részvételt a **Deszka Fesztiválon**, elsősorban a kortárs bemutatókkal. Vígjátékainknak olyan színvonalon kell megvalósulniuk, hogy állandó résztvevői legyenek a **Vidor Fesztiválnak**.

**Nyári, állandó játszóhely**

Az évad termésének vidéki felvonultatására állandó nyári játszóhelyre van szükség. 2010-ben megalapítója voltam és attól kezdve vezetője a Pécsváradi Várszínháznak. Amennyiben az Új Színház igazgatója leszek, haladéktalanul megkezdem a tárgyalásokat a polgármesterrel, és a megyei vezetéssel. Miért fontos ez? Pécsvárad ezer éves vára nagy befogadóképességű színházat épített, ahová a megfelelő nyári színházi programok híján a pécsiek megszerették, és oda jártak /12 kilométer/. Igazgatásom alatt kiderült, hogy a környék lakossága rendkívül fogékony a történelmi előadásokra, és ezt az akkori Magyar Színházzal, Iglódi István igazgatóval meg is valósítottuk.

Most úgy érzem, itt a lehetőség ennek a játszóhelynek a beépítésére az Új Színház tervei közé. Ezek az előadások a társulatnak plusz bevételt hoznak, nem az éves előadási kötelezettségük terhére megy.

A színházi napok minden év augusztus elejére esnek, öt napig tartanak. Négy repertoáron levő előadás bemutatása, és egy, kifejezetten oda készülő ősbemutató. Amely egyébként a színház budapesti évadjának egyik későbbi előadása is egyben.

Így a Pécsváradi Várszínház – ahogy a Magyar Színház esetében is – egyben munka, és egyben pihenés is a társulati tagok számára.

**Nemzetközi tevékenység**

Művészeti vezetőként egyik első sikerem volt, hogy az Új Színház előadását meghívták Delhibe, nemzetközi színházi fesztiválra, amelyet meg is nyertünk, a társulat életre szóló élménnyel gazdagodott.

Ez a meghívás annak volt köszönhető, hogy az elmúlt tíz évben nagyon sok fesztivál zsűrijében dolgoztam, ezek nemzetközi színházi, vagy filmes fesztiválok voltak, ezt a tevékenységet a jövőben is folytatom. Így szert tettem egy kapcsolatrendszerre, melyet tudok kamatoztatni arra az ügyre, hogy a színház a nemzetközi terepen megjelenjen. A kételkedők gondolják végig, ha olyan távol eső országban, mint India egy kortárs előadás ilyen sikert tud elérni – akkor bátran nevezzünk előadásokat más, jelentős fesztiválokra is. Elsősorban a keleti régióban, mert a nyugat-európai fesztiválok tematikája nem biztos, hogy jó terep a magyar dráma számára. Vannak működő kapcsolataim bolgár, szerb, horvát, lengyel, iráni fesztiválokkal, amelyekre benevezve esély van a versenyszereplésre. Ehhez természetesen nemzetközi szintű produkciókat kell létrehozni. A színház jelenleg repertoáron levő előadásai közül nagyon kevés az, amely egy ilyen nemzetközi területen sikerrel szerepelne.

Budapesten el kívánom indítani a „**Fogadj örökbe egy határon túli magyar színházat”** programot. Ez azt jelenti, hogy budapesti igazgatók felosztanánk egymás között, mely határon túli színháznak biztosítunk évadonként állandó fellépési helyet. Ez egy évben öt előadást jelent. Ez nem fesztivál, egyszerűen arra szolgál, hogy a fesztiválszerepléseken, a kötelező mustrákon túl ezen színházak megjelenjenek rendszeresen a főváros színházi életében. Erre a programra külön költségvetést kívánok összeállítani, és akkor indítható, ha erre a színház állandó költségvetésén túl rendelkezésre állnak még források.

Az Új Színház számára **Temesvári Csiky Gergely Színházat** javaslom, mert műsorpolitikájában közel áll, és figyelembe kell venni, minden színháznak meg van a maga közönsége.

És ezzel együtt a programban bíztatni fogom a többi színházat, cselekedjenek hasonló módon. A Katona József Színházhoz például nyilván közelebb áll a kolozsvári színház stílusa, a Radnótihoz a szabadkai Kosztolányi Színház, és így tovább.

További nemzetközi tevékenység a külügyi kulturális államtitkársággal együttműködve a **KITEKINTŐ nevű** program. Amennyiben sikerül megteremteni az ehhez való pénzügyi alapot, minden évben bemutatót tartunk egy-egy közép-kelet európai nemzet drámairodalmából. Ezt a korszerűség és megújulás kapcsán. Példával érzékeltetve: a bolgár színház világszerte elismert rendezője a fiatal Diana Dobreva. Felkérem őt egy általa szeretett bolgár klasszikus dráma színrevitelére az Új Színház művészeivel. Aztán később ugyanezt egy lengyel, cseh, litván rendezővel.

Így jó esetben a színház palettája bővül, nem csupán magyar darabok lesznek a műsoron. Értékes, a régióhoz tartozó művek.

Ez a tevékenység kapcsolódik a kormányzat azon törekvéséhez, hogy a térségbeli kulturális együttműködést minden eszközzel segítse, ezzel is elősegítve a gazdasági és politikai szándékon túl a kulturális találkozásokat. És egyben személyes kapcsolatok is kialakulnak az adott színházak között, melyeknek eredménye lesz, rendező- vagy tervező cserék.

Hangsúlyozom, ez a **KITEKINTŐ** csak akkor jön létre, ha ehhez a színház célzott támogatást kap az adott két ország kulturális nemzetközi szerződése alapján, vagy más módon.

**Gazdasági stratégia**

Az Új Színház gazdasági vezetése a legjobb kezekben van, Fekete Mária gazdasági igazgató tapasztalt, kreatív szakember, aki régóta dolgozik az Új Színházban, így nem csak a művészeti tevékenység gazdasági irányítása, hanem a legapróbb technikai költség is látókörében van, így a művészeti vezetést nem terheli a napi gazdálkodás, Fekete Mária hatásköre kibővített. Ezt a megoldást jónak gondolom, régóta szorgalmazom már egyszemélyű vezetés esetén a művészeti és a gazdasági tevékenység szétválasztását. Az évados költségvetés összeállítása nyilván a program alkotójának dolga, és ez felelősség abban, kivel dolgozik, milyen elképzeléseknek ad anyagi teret. A színpad behatárolt lehetőségeit figyelembe véve milyen költségvetésű díszleteket és jelmezeket terveztet, hogyan hasznosítja a már meglevő, lefutott előadások díszlet, kellék és jelmezkészletét. Milyen egyensúlyt tart fent a programon levő előadásokban a szereplők számát, összetételét tekintve. Az egyes művekhez kapcsolódó jogdíjakkal hogy tud alkudni és gazdálkodni, milyen lehetőségek vannak ezek kompenzálására. Tud-e kialakítani kapcsolatokat más színházakkal, melynek keretében díszletelemeket, jelmezeket tud cserélni vagy kölcsönözni, ezek hogyan befolyásolják az előadást. Hogyan gazdálkodik a színház vagyontárgyaival, eszköztárával.

Természetesen a színház szervezeti szabályzata alapján tudom, hogy az ügyvezető igazgató tartozik teljes felelősséggel a művészeti tevékenysége mellett a gazdasági és technikai területekért. Ez különlegesen jó, bizalmi viszonyt feltételez a gazdasági igazgatóval. A színház támogatása, bevételei, azok felhasználásán belül gondolkodhat csak az ügyvezető igazgató a költségekről. Késznek érzem magam arra, hogy Fekete Mária által kigazdálkodott költségvetésből állítsam össze a művészeti programot, természetesen maximálisan figyelembe véve a színház gazdasági érdekeit. Amit mint ügyvezető igazgató tehetek, hogy Fekete Mária segítségével felkutatom azokat az anyagi, támogatói forrásokat, mellyel az állami támogatás, és a bevétel eredményezte főösszeg növelhető. Nem vagyok gazdasági szakember, és ezt a szerepet nem is kívánom eljátszani- eddigi pályám során azonban második emberként azonban nagyon sok olyan igazgatóval dolgoztam, akiktől a művészeti-gazdasági együttműködés eredményes módszereit eltanulhattam.

A 2020 december 31-én kelt beszámoló alapján a színház gazdálkodása stabil, átlátható. Az ezt követő könyvvizsgálói, és felügyeleti vizsgálati jegyzőkönyvekből is kiderül, minden a törvényi és számszaki rendeleteknek megfelelően működik. Bár a járványhelyzet miatt a 2020-as év lényegében értelmezhetetlen, a tőkearányos jövedelmezőség mutató a 2019-eshez közelít, ami jó eredmény. A tőkeellátottsági mutató csökkenése is örvendetes. A tárgyi eszközök megújítási mértéke nem megfelelő, erre forrásokat kell biztosítani.

A fedezeti tőke dinamikája csökkent, ezen is változtatni kell, feltéve, ha a járvány újabb hulláma ezt nem akadályozza meg.

Ebben természetesen az is közrejátszik, hogy a színház a pandémia miatt sajátos műsorrendben működött, illetve nem működött. Így az üzleti év zárása ennek megfelelően történt meg.

Közel három évtizede, mióta művészeti vezető lehettem igazgatók mellett, sajnálattal tapasztaltam, hogy az egyre inkább teret nyerő támogatási rendszert milyen bután, vagy egyáltalán nem használják ki. Saját tapasztalatom az Új Színház esetében, hogy felajánlottam az EMMI Katona József pályázatára egy drámámat beadni közösen, de ettől elzárkózott az igazgató, mondván „mi nem pályázunk”. Ilyen hozzáállással nem tudtam mit kezdeni.

Ha nem pályázhatnak valamilyen fenntartói meggondolás miatt, az hiba. Ha azért, mert nem akarnak elköteleződni a pályázati rendszernek, az is hiba.

Meggyőződésem, hogy az EMMI és a NKA produkciós pályázatain, a külön kereteken, az EMMI eseti kiírásain, az MNB alapítványi támogatásain sok múlik. A fent vázolt programban több olyan mű szerepel, amely ezeken túl is igényelhet pályázati támogatást civil kezdeményezésektől, önkormányzati vagy állami forrásoktól, mert a mű témája, a társadalmi kérdés, amit felvet olyan jellegű, hogy támogatható.

Nem kerülhető meg, hogy a színház a legutóbbi NKA fesztiváltámogatási pályázatán nyolcmillió forintot kért a fesztivál megvalósítására, és ennyit is kapott. Lehetősége lett volna élni a maximális támogatási igénnyel, ehhez azonban olyan léptékű programokat is kellett volna összeállítani. Az ehhez hasonló fesztiválok támogatása a 25-40 milliós nagyságrendben mozog.

De ezen felül a színpadtechnika megújítására, műszaki felújításra és sok minden másra írnak ki pályázatot magyar vagy nemzetközi pályáztatók, amelyek mellett rendre elmennek a színházak vezetői.

*Példa: a színház eddig is sok kortárs szerzői művet mutatott be, és a tervezetben is szerepel jónéhány. Tudjuk-e azt, hogy az Európai Unió Kultúra-programja külön pályázatot ír ki azon színházak részére a tagállamokban, amelyek műsorán legalább ötven százalékban nemzeti vagy európai kortárs szerző műve szerepel? Ezzel a lehetőséggel feltétlen élni kívánok, a fenntartóval egyeztetve.*

*A Katona József pályázat minden évben támogat jelentős összeggel kortárs magyar bemutatókat, vajon miért nem élt vele a színház az elmúlt időszakban?*

*Szintén uniós pályázat volt, ősszel járt le a színházak technikai rendszerének, lámpaparkjának, hangvezérlésének megújítására. Vajon próbálkozott-e ezzel a színház? Pedig a korszerűbb lámpatechnika jelentős rezsicsökkenést eredményez, nem beszélve a közönség részére az élvezeti értékekről.*

Nem azt kell tehát megnézni, min lehet spórolni, ahogy azt legtöbben teszik – hanem arra fordítani kellő energiát, hogy a meglevő forrásokat minél jobban kihasználhassuk. Ha egy pandémiás időszakban a Nemzeti Filmintézet pályázatot ír ki a színházban játszott előadás filmes felvételére, és ehhez százmilliós nagyságrendű támogatást ad, akkor érdemes-e elmenni ezen lehetőség mellett? Biztosan nem.

A másik dolog, ami a **gazdálkodást jelentősen befolyásolja – az a színházi művészeti munka minősége**. Amennyiben sikerül a programban meghatározott minőségi színházat megvalósítani, akkor többlet támogatás révén sokkal nagyobb esély van a bevételt növelni. Tehát nem az a megoldás, hogy agyonjátszott műveket nyomjunk le újra és újra a néző torkán /amely után egyébként jelentős jogdíjat kérnek/, hanem hogy a minőségi előadás kikényszerítse önmagának a nagyobb támogatottságot.

Amennyiben nemzetközi résztvevője van egy produkciónak, érdemes az ebből származó támogatási forrásokat is kihasználni.

*Példa: amennyiben megvalósul a bolgár rendezőnő meghívása, a magyar-bolgár kulturális egyezmény /1996/23. pontja alapján igényelhető partneri támogatás, mert ez a kulturális együttműködés része.*

Nem szakmám a gazdálkodás, de úgy gondolom, a tapasztalataim alapján bele tudok szólni egy színházi éves vagy produkciós költségvetésébe a színházi ember szintjén, ami nem kevés. Ehhez az kell, hogy a fenntartóval problémamentesen működjünk együtt a gazdasági tevékenység által felvetett kérdésekben.

Amennyiben pályázatom kedvező elbírálást nyer, első dolgom lesz a fenntartó gazdasági vezetőivel egy közös stratégia kidolgozása. Mi az, amit a művészi munka hozzá tehet a gazdálkodás ésszerűsítéséhez, és melyek azok a gazdasági szabályzók, lehetőségek, amelyeket a fenntartó ha biztosít, az kölcsönösen előnyös. Ilyen például a pályázói jog kérdése is.

Az is tisztázandó, hogy az adott költségvetés mely százaléka mely időszakban aktuális, mennyire ad szabad kezet a tervezésben a fenntartó a színház művészi vezetésének. Alapvető kérdés lehet, hogy ki igazodik kihez. Vagyis a művészeti vezetés által vázolt költségvetést próbálja biztosítani a fenntartó, vagy a művészeti vezető részére eleve meghatározásra kerül a felhasználható keret. Ez utóbbi a számomra előnyösebb és elfogadható.

A színház gazdasági vezetése nem hasonlítható más intézményekéhez. Az adózási, jövedékszabályozások, ÁFA szabályozás és egyebek nem tesznek különbséget kellőképpen a produktív és improduktív területek között, és ez rendkívüli módon megnehezíti egy-egy művészeti intézmény gazdasági működését. Az EMMI az utóbbi években próbált ezen a szemléleten változtatni, és komoly részeredményeket ért el, de ez még nem elégséges.

*Példa: a művészeti intézmények, gazdasági társaságok próbálnak megszabadulni az állandó foglalkoztatástól, annak terheitől – ugyanakkor a költségvetés nem teszi lehetővé, hogy a nem munkaviszonyban alkalmazott művészek megéljenek az alkalmi szerződések alapján kifizetett összegekből. Ezért máshol is vállalnak feladatokat, ami nagyban megnehezíti az anyaszínházzal való egyeztetést, és egyáltalán a művészi munkát.*

Az elmúlt években nagyon komoly beszélgetés téma a kulturális áfa bevezetése. Más országban a kulturális szektorban jóval kevesebb áfát kell a cégeknek befizetni és a jelenlegi ismereteim alapján hajlandóság is van arra, hogy a közeljövőben a színházjegyek után is 5%-os legyen csak az Áfa az eddigi 27% helyett. Ez jelentős támogatás lenne a művészeti szakma számára és igazságos elosztási rendszer is lenne egyúttal, hiszen mindenkinek annyival több pénze lenne az Áfából amennyit dolgozik.

Megválasztásom esetén szeretnék a színházi szakmát összefogó konferenciákat is szervezni az intézményben, ami a művészeti fesztiválokon túl mutat és a színházi gazdasági életet hivatott segíteni. Ezekre a fórumokra évente kerülnek sor, ahol a színházi szakma gazdasági szakemberei és a döntés hozói szervek lennének jelen, egyfajta állandó párbeszédet fenntartva, ami jelentősen segítené a szakma működését.

A jelenleginél sokkal nagyobb figyelmet kívánok fordítani a szerzői jogi kérdésekre, a szerzői jogi díjazásra. A jelenlegi igazgató nem tekinti érvényesnek ezt a kérdést, és a bemutatott drámák jogainak tulajdonosaival megalázó szerződést köt, ha köt egyáltalán.

A korábban már említett felújítások és jogdíjak rendezésén túl, kiemelten fontosnak tartom, hogy a dolgozók és a színészek bérezését is rendezni kell. A jelenleg ismert adatok alapján a színházban dolgozók átlagos bére nem éri el az országos foglalkoztatási adatok alapján számolandó középbért sem, így elsődleges feladatom lesz a bérek rendezésre. Sajnos jelenleg a színházi szakmában hatalmas a fluktuációs és sok színházi szakmai (világosító, díszitő, fodrász) már hiányszakmának minősül. A szakembereket pedig csak megfelelő fizetéssel lehet megtartani.

A pályázati forrásokon túl fontos szponzorokat találjunk. A szponzorációs a Tao rendszer bevezetésével szinte megszűnt. A Tao támogatási rendszerben már nem létezik azonban a szponzorációs támogatási forma nem tér vissza. Fontos, hogy felkutassunk olyan nagy cégeket, akik nem csak pénzben, de akár eszközök, autóban egyéb más termékben tudnak minket támogatni.

**Összefoglalva**:

a színház jelenlegi gazdasági vezetése szakmailag biztosított, az eddigi támogatási rendszer felhasználása, a bevételgazdálkodás rendben lezajlik, a pénzügyi beszámolók elfogadásra kerülnek. Amiben változás kell, az a támogatás és bevételen túli pályázati, támogatói, alapítványi források felkutatása, az Európai Unió megfelelő kulturális jellegű, színházi pályázati rendszerében való folyamatos részvétel. Az alaptevékenység jobb kihasználása. Erre konkrét példa: művészeti vezetőként az Új Színházban eredményes tárgyalásokat kezdeményeztem arról, hogy a színház épületének szomszédságában levő üres épületből a Széchenyi Terv felhasználásával, kormányzati segítséggel központi színházi műhely jöhessen létre, amelyre valós igény van, a budapesti színházak részére egy teljes jelmez-díszlet kiszolgálóbázist tudnánk felépíteni. Ezt a műhelyt az Új Színház projektcégen keresztül működtetné. Az akkori gazdasági miniszter mindenben a támogatásáról biztosította ezt az egyébként munkahely teremtő beruházást. A színház jelenlegi igazgatója volt az, aki nem akart élni ezzel a lehetőséggel. Megfosztva ezzel az intézményt egy jelentős bevételi forrástól, amely többszöröse lett volna az állami támogatás és a bevétel összegének.

Ezt e tervet ismét fel kívánom vetni, bár nyilvánvaló, hogy a járványhelyzet után a jelenlegi gazdasági körülmények között lényegesen kevesebb esély van a megvalósulásra. Vannak olyan művészeti intézmények azonban amelyek ésszerű módon épp a járványhelyzetet kihasználva fejlesztettek. Így a pandémiás időszak lehetőséget adott arra, hogy a legégetőbb technikai karbantartást, javításokat elvégezzék – vagy éppen egy említett fajsúlyú projektbe kezdjenek bele.

Megjegyzem, hogy pályázati ügyben is előrelépés történt, hiszen a 2019-es üzleti évben a pályázati eredmény 0 azaz nulla forint volt, ez 2020-ban 45 millióra növekedett, elsősorban a járvány okozta helyzet enyhítésére. Ez a 45 millió forint azonban, mint pályázatokon tervezett nyert összeg nem jelentős, ennél sokkal többre van szükség.

A fenntartó és a finanszírozó vonatkozásában az alapító okiratban és egyéb okiratokban ellentmondásos helyzet tapasztalható. Az EMMI kiemelt besorolásba helyezte a színházat, és ő a támogató, kérdés, hogy az eredeti fenntartói szerződés, amelyet még Dr. Tarlós István jegyzett, mennyiben és mikor került módosításra az új fővárosi vezetés által. Mennyiben és mikor változtathat az előadóművészeti törvény vonatkozásában az adott önkormányzat a támogatási formákon. Ezért – bár politikai okokból kevés eredménynek kecsegtet – tárgyalásokat fogok kezdeményezni a fővárosi vezetéssel a színház támogatási ügyéről. Úgy vélem, ha egy színház a fővárosi közönség meghatározott szegmensének játszik, a fővárosi polgármesteri hivatal azonos elbírálás alá kell, hogy helyezze más színházakkal. Politikai kérdések, vélemények itt nem játszhatnak szerepet, ez gazdasági és jogi kérdés elsősorban.

Itt jegyzem meg, hogy a 2022-es évtől kezdve tárgyalásokat kell kezdeni az EMMI illetékeseivel a nemzeti kiemelt státuszról, mint kortárs és klasszikus magyar drámákat játszó színház, ebben az esetben ez a mostani nehezen fenntartható állapot megnyugtató rendezésre kerülhet. Ez természetesen feladatnövekedéssel, előadásszám növeléssel és egyebekkel jár, amire a 2022/2023-as évadra fel lehet készülni.

Az is lehetséges, hogy ez az átminősítés 2024-től lehet esedékes, megfelelő előkészítéssel. Hiszen az EMMI és a Budapest Fővárosi Önkormányzat 2020 májusában megkötött megállapodásának lejárta 2024 december 31. A megállapodás értelmében a fenntartó nem köteles anyagi támogatást adni a színháznak, ellenben az EMMI köteles a teljes működési támogatást biztosítani. A 2014 év vége tehát kérdéses a színház működése szempontjából, amennyiben a Budapest Főváros Önkormányzata ezt nem kívánja meghosszabbítani.

Megjegyzések 2021-es üzleti tervhez

Az Új Színház Nonprofit Kft 2021 február 24-án kelt 2021-es üzleti tervét a Felügyelő Bizottság elfogadta. Szerencsés helyzet, hogy az igazgatóváltás, ha lesz, 2022 februárjától esedékes, így a jelenlegi vezetőség a 2021-es üzleti tervet be tudja fejezni. Itt is meg kell jegyezni – ahogy az üzleti tervben is szerepel- ez nyilván csak akkor lehetséges, ha nem kényszerül ismét bezárni a színház a járványhelyzet alakulása miatt.

A célkitűzések során 2022-ben is tartani kell a munkabérek megfelelő szinten való biztosítását, de ismerve az alkalmazottak fizetését, a munkabérek emelése 2022-ben elengedhetetlen. Az ehhez való forrás felkutatása az új vezetés számára kötelező. A kimutatásokból kitűnik, hogy a 2020-as évben a vezető tisztségviselőknek nyújtott juttatás éves szinten közel 3 millió forinttal növekedett, míg a személyi jellegű ráfordítás közel sem érte el ezt a szintet. Úgy vélem, a vezetőségnek önmérsékletet kell tanúsítania, és azonos mértékben növelni a juttatásokat a színház alkalmazottainak egésze felé.

A nézettségi mutatók emelése 2022-ben is alapkövetelmény, amennyiben a Déryné Programba több előadás is felvehető, ez a nézettségi mutató növelhető. Feltéve, ha a Déryné Program megköti időben a színházzal a megfelelő szerződéseket. Kérdés, hogy a Lázár Ervin programban hogy tud részt venni a színház, erre való utalást a beszámolókban és a tervezetben nem találtam. Ebben a bizonytalan helyzetben a Lázár Ervin program több más színház nézettségi mutatóit és jegyár bevételeit is tudja növelni.

Az új fizető közönségréteg megtalálása, ami a 2021-es tervben célként szerepel az új előadásokkal 2022-ben nagyobb eséllyel vállalható.

A VII. Keresztény Színházi Fesztivált reményeink szerint 2022-ben a már ismertetett új formában, nemzetközi módon tudjuk megrendezni. Megjegyzem a fesztivál szellemi tulajdona az enyém, ezt a színház az elmúlt években engedély nélkül használta.

A 2021-es évre tervezett átlagos kihasználtság /90,0 %/ 2022-ben is normál körülmények között vállalható, sőt, növelni kell 94 %-ra.

A tervezett kiadások esetében a bérköltségtől már szóltunk. A 2022/2023 és a 2023/2024-es évad bemutatóit úgy terveztem, hogy ahhoz ne kelljen 60 fős külső színészi erőt bevonni, meglátásom szerint ez önálló társulattal rendelkező színházként ez nagyon sok.

Nagyon remélem, hogy a 2021-es tervezetben célként megjelölt műszaki jellegű felújítási ráfordításokat a színháznak ebben az évben sikerül megvalósítani. Ha nem, akkor ez az új vezetésre, és az új évre marad.

Meglátásom szerint, a fentebb felsorolt tervek mind megvalósíthatók és stabilan tarthatóak, mindezt úgy, hogy a színház szakmai érdekeit tartják szám előtt.

Az alábbiakban a 2027-ig tartó bevételi tervet részletezem, mint az öt éves üzleti tervezet legfontosabb elemét:



Az eddig írtakból már kiderülhet, de megerősítem: megválasztásom esetén **Fekete Mária gazdasági igazgatóval kívánok együtt dolgozni, mert úgy látom a beszámolók alapján, hogy az ő hozzáértésének köszönhető a stabil gazdasági működtetés.**

**Marketing és kommunikációs kérdések**

Alaphelyzet: mindig az előadás, annak híre adja el magát a budapesti színházi életben, soha nem az óriásplakátok, vagy a nagy összegű reklámhadjáratok. Tapasztalatom szerint a budapesti nézőközönség egyfajta amőbaként mozog a színházak között, és mindig afelé megy, ahonnan azt hallja, hogy a dráma, az előadás, a színész, a rendezés miatt a produkciót meg kell néznie. A budapesti színházi közönség egy állandó egység, nagyon kicsi a fluktuáció. Őket megszólítani nem lehetetlen, de ehhez nem feltétlen megfelelőek a piaci alapú marketing és kommunikációs stratégiák.

Nem véletlen, hogy a szervezői munkát, a közönségszervezést és a marketinget a fővárosi színházak megosztják egymás között, sok esetben a színházak saját szervezési irodái mellett működnek közös irodák, ahol lehet jegyet váltani minden színház előadásaira, azonban sajnos az elmúlt években ezek az irodák is jóval kisebb forgalmat bonyolítanak. Sok esetben a színházi szervezők is azonosok a színházaknál, bár a színházi „nénik” akik régen alapjai voltak a szervezéseknek teljesen kezdenek kikopni a rendszerből. Az Új Színház azonban épp műsorpolitikája miatt csak kevésbé kapcsolódhat be ezekbe a közösségekbe, hiszen egy másfajta nézőréteget kell megcéloznia. Önálló marketing és reklámtevékenységet kell folytatnia. A színházi jegyértékesítést is teljesen felülírta a haladó kor, a digitalizáció és a pandémia. A jól bevált marketing mix már nem alkalmazható minden feltétel nélkül a színházak esetében. Jelentős megújulás szükséges és a következő években azt gondolom az eddigi 4P-7P modellt felváltja a 4C - 4E modellek. ahol az élmény mindennél fontosabb lesz, a normális értékesítési és marketing csatornák helyett, a modern kor technikáját kell alkalmazni és meg kell találni, hogyan lehet megszólítani azt a fiatal réteget, akik jelenleg nem ismerik a színház fogalmát, vagy csak kötelező iskolai programként kezelik és önként nem választanak előadást szabadidejükben. Fontos, hogy míg régen a színházjegyeket a szervezési osztályok és a színházi szervezők maguk adták el, az új világban sokkal erősebb online és offline jelenlétre van szükség és jelentősen összefügg a darabválasztás, a rendező, a színészek és a maga a színház, mint brand. Ezek alapján választ a néző színházat és előadást, így elengedhetetlen, hogy a fent említett négyes megfelelő összhangban legyen.

Természetesen ez a helyzet is folyamatosan változik. Tíz éve még senki sem hitt a neten vásárolható színházjegyekben, most már kiderült, hogy feltétlen ez a jövő útja, hiszen ahogy az élet más területén, itt is ilyen módon intézzük az ügyeinket, akár telefonunkról is. A papíralapú jegyeladás végnapjait éli, és **fel kell ismerni, hogy az online jegyet vásárolni szándékozó néző kinyit számunkra egy fontos kaput:** egy kattintás kell csak ahhoz, vajon hozzájárul-e, hogy a színház értesítse egyéb bemutatóiról, meghívja közönségtalálkozókra, egyéb eseményekre. Ilyen értelemben kevés az, ha egy néző a bankkártyájával jegyet vesz – a fontos, hogy ebből az akcióból a színház tudjon profitálni, és promotálni egyéb előadásait is. És ma már a „sajtós” és a szervezési vezető elsődleges dolga ilyen módon kommunikálni a közönséggel. És figyelembe kell venni, hogy nem árú-vevő kapcsolatban utazik, hanem egy igényt elégít ki. Hiszen aki színházjegyet vesz, a legtöbb esetben rendszeres nézője, igénylője a színházi élménynek, tehát neki is érdeke, hogy informálva legyen minden helyzetről.

Ennek ellenére még mindig nem tudjuk elengedni a hagyományos, jegypénztáras színházjegy vásárlást így fontos, hogy arra is kellő figyelmet fordítsunk. Ennek megfelelően működtet még hagyományos értelemben vett szervezői-jegyértékesítő hálózatot, bár ennek mérete csökken. Nemrég még a Mammut bevásárlóközpontban és máshol jegyértékesítő asztalt állítottak fel. A pályázati dokumentációban nem találtam adatot arra vonatkozóan, mennyiben hatékony ez a forma, vásárolnak-e kellő számban jegyet ezeken a pontokon. De a cél üdvözlendő, hogy például a nehéz fővárosi közlekedési helyzetben a budai közönség számára is lehetőség legyen jegy- vagy bérletvásárlásra. A színház weboldala karbantartott, áttekinthető, de azt is tudni kell, ma már a weboldalról kevesen tájékozódnak. A színháznak több felé is jelen kell lennie, akár Budapest több bevásárló központjában, így szeretnénk létrehozni a saját magunk által fejlesztett jegyárusító automatát. Az automatát a színházban kezdenénk el tesztelni és miután elértük a maximális nézőbarát felhasználást, több darabot is kihelyeznénk belőle a plázákban, ezzel a nézők saját maguk tudnak jegyet venni, de mégis több információt kapnak, mint az online jegyvásárlás esetén. Hiszek abban, hogy a színházi jegyvásárlások egy része nem tervezetten történik, hanem valami online benyomás hatására. Amennyiben a pályázatom sikeres lesz az Új Színház lesz az első, aki ilyen automatával fog rendelkezni, de nem zárkózunk el az elől sem, hogy együtt tudjunk működni több színházzal ebben. Meggyőződésem, hogy a közönségorientált marketing hozhat csak megoldást. Az internet világában a vásárlók megszokták, hogy azonnali és személyre szabott ajánlatokat kapnak, így már a kultúra területén is ezt keresik. A kulturális márkáknak fel kell tudniuk ismerni a közönség újfajta igényeit. A következő időszak legnagyobb kihívása a színház számára.

**Sokkal nagyobb problémát érzékelek a közösségi oldalak vonatkozásában**. Mindenki tudja már, hogy a közösségi oldalak megfelelő használata, az ott elhelyezett reklámok jelentik a valódi kommunikációt a nézők és a színház között. Nagy hibát jelez az, ha az évad utolsó Fatia Negra c. kiemeltnek számtó előadására mindössze 32 lájkoló akadt. Ez azt jelzi egyrészt, hogy ezzel a legfontosabb kommunikációs lehetőséggel a színház rosszul él. Korábban a színház Facebook oldala jelentős változáson esett át, kellő mennyiségű és minőségi anyag volt jelen, azonban mostanában sokszor hemzsegtek a kikerült posztok a helyesírási hibáktól. A Facebook hatalmas ereje van, ez az elsődleges kommunikációs csatorna, ezt kell használni megfelelő módon. Számomra döbbenetes, hogy a színház egy neves tagjának sajnálatos halálhírét a Facebook oldalon a színház olyan profán mód hozta nyilvánosságra, hogy az nem csak nekem, de sok látogatóknak, a kommentek alapján is sértő volt. A rossz és nem egységes kommunikáció, a hibás posztok vagy akár a fent említett problémák hamar rádöbbenti az érdeklődőt, hogy az előadást nem érdemes megnéznie. Ez pedig ellen-marketing. Nagyon oda kell figyelni, mit és hogyan tálalunk online a nézőnek, mert az egy esetből következtet a színház egészére, és lehet, hogy egy rossz videó felhelyezésével az egész évadtól elvesszük a kedvét. Vannak olyan technikai lehetőségek, amelytől például a keresők az Új Színházat teszik a keresőprogram elejére.

Fontos feleadat, hogy a színház Instagram és Youtube csatornáját is még koncentráltabban, még jobban a marketing stratégia feladatok alá kell rendelni. Fontos, hogy a fiatalok között is változik a trend és ma már a Facebook a 18-25 korosztálynál nem menő, így meg kell találnunk azokat a felületeket, ahol ők élik a mindennapjaikat, mint az Instagram vagy a TikTok. Meglátásom szerint bármilyen felületet lehet használni, csak a tartalom és a minőség a fontos. A mai világban mindössze 10 másodperc van arra egy oldalnak, platformtól függetlenül, hogy meggyőzze a látogatót, így kiemelten fontosnak tartom, hogy olyan tartalmakat hozzunk majd létre, amik azonnal arra sarkalják a nézőt, hogy neki az adott előadást látnia kell.

Szintén fontosnak tartanám, hogy a színház kutatásokat végezzen. Minden évben szokott lenni a színháznak díjkiosztója (az adott díjakról később írok még) és fontos lenne, hogy ezeket az alkalmakat arra is használja a színház, hogy minél több információt tudjon meg a látogatókról, így a helyszíni szavazások alkalmával egy kérdőívet is kitölthetnének a látogatók, hogy minél pontosabb képet kapjunk az igényeikről valamit arról, hogy miben kell változtassunk, hogy még jóbbá tegyük a színházi élményt.

A közösségi oldalak kezelése, azok figyelése egy ember dolga a színházon belül – de a tartalmak feltöltése, az információ eljuttatása mindenki feladata. Az igazgatóé ugyanúgy, mint a súgóé. A színészekkel olyan szerződést kell kötni, mely tartalmazza, hogy a bemutató közeledtével, vagy az előadások előtt milyen módon tudja segíteni a közösségi oldalakon azt, hogy a nézők ráhangolódjanak az előadásra és a színházra. Ebben érdekelté kell tenni őket. Ha az előadás olyan, hogy abban művészi tehetségét jóleső módon ki tudja domborítani, akkor eleve megteszi, ez a színészi jellem alapvető sajátossága.

Fontosnak tartom, hogy az alábbi feladatok elvégezzem minél gyorsabban, a színház szakembereivel, külsősök bevonásával:

1. A színháznak rendelkeznie kell egy új arculattal, egy új lógóval
2. A színháznak egy új, koncentráltabb marketing stratégia kell, ami évadról, évadra meghatározza a feladatokat, a jogköröket és a határidőket
3. Az online és offline jegyrendszer fejlesztése
4. Új Színház applikáció létrehozása
5. Új sajtó orgánumok felkérése és hosszútávó együttműködések megkötése
6. Szervezési feladatok újragondolása, új stratégiák kidolgozása

Közönségkapcsolati kérdés még a **tájolás kérdése**. A színház kiajánlja műsorát, annak tájoltatási árát a vidéki színházak felé, és olyan városoknak, ahol nem működik állandó színház. De a tájoltatást csak abban az esetben vállalja, ha a technikai, műszaki feltételek biztosítottak, az előadás minőségéből nem veszít, és az eredeti látványkép megvalósítható. Ha azonban ez adott, akkor szükséges eljutni a vidéki közönséghez. Ki lehet és kell alakítani együttműködést erre hajlandó vidéki színházzal előadás cserékről. Különösen olyan vidéki színházakkal, amelyek a klasszikus vagy kortárs drámát kevéssé szerepeltetik a műsorukban. Ez azonban kiegészítő tevékenység, az alkalmat fel kell kínálni, és élni vele, de ennél nagyobb energiát ráfordítani nem szükséges.

A színházi bérletezés mindig is sarkalatos kérdés volt. A bérleti rendszerre akkor van szükség, ha egy színháznak kialakult közönség-köre van, meghatározott, tartható éves műsorterve, tervezhető program. A bérlet a vidéki színházakban elsősorban arra szolgál, hogy a helyi színház szerető közönség biztosan ott lehessen vagy a bemutatókon, vagy más előadásokon.

Budapesten a bérletezés olyan színházak esetében fontos, ahol egyébként nehéz jegyekhez jutni.

Az Új Színház sajátos elnevezésű bérletei, vagy inkább „produkciós bérletei” érdekes kísérletek. De úgy látom a nagyközönség felé ezek a lehetőségek, mint a páros bérletek, a családi bérletek nincsenek kellőképpen promotálva. A színház honlapján is csak keresgéléssel lehet ráakadni, pedig a kedvezményes jegyvásárlási lehetőség, amit a bérletezés jelent, mindenhol kiemelt figyelmet kell kapjon már akkor, amikor a látogató a honlapra vagy a facebook-oldalra téved.

Úgy vettem észre, hogy a színházi vezetés jelenlegi tagja, Ernhaft Attila ezen terület érő és érzékeny vezetője. Megválasztásom esetén őt kívánom megbízni azzal, hogy a koncepcióját fejlessze tovább, a színház marketing és kulturális szervezői feladatát a továbbiak is lássa el.

Belső kommunikáció

A színháznak nem csak kifele, hanem befelel is megfelelő kommunikációt kell folytatni. Több színházból kiindulva azt látom, hogy a színházak nem folytatnak egyeztetések házon belül, nem ismerik a megfelelő belső tájékoztatás fogalmát, továbbá sajnos sok igazgatón érzem azt, hogy neki a dolgozó csak egy darab, aki elvégzi a munkát, de kérdést ne tegyen kell fel, ne akarjon semmit tudni. Fontos, hogy a színházban az emberek nagyon sok időt töltenek együtt, ez azt is eredményezi, hogy mindenkinek kialakul a másikkal valamilyen kapcsolata, akár negatív, akár pozitív. Ezeket a kapcsolatokat tiszteletben tartani, azonban, ha jelentősen dominálnak az ellenérzések, akkor az nagyban megnehezíti a színházi munkálatokat is. Meglátásom szerint ezek az ellenérzések sokszor nem a megfelelő tájékoztatásból jönnek, így a napi próbatáblákon túl és szeretnék rendszeres házon belüli hírlevelet, valamint egy zárt aktív facebook csoportot, ahol minden fontos információt első kézből kapnak meg a dolgozók és mindenki tisztán lát a publikus dolgok esetében és nem folyósói pletykákból kell megtudniuk ezt vagy azt, ami jelentősen befolyásolja a munkájukat.

A másik fejlesztendő terület a munkavállalói jutalmazás, munkájuk elismerése. Elsődlegesen most nem az anyagi elismerésből beszélek, hanem az erkölcsi díjakról. A színháznak jelenleg egy saját díja van ez pedig a Tintásüveg-díj. Ezt a jövőben szeretném megtartani, a színészekre is a nézők tudnak szavazni, a rendszeren azonban változtatnék, mert egész évben lehetőség lenne leadni szavazatokat.

Meglátásom szerint a pozitív belső kommunikáció és a jó légkörhöz szükség van belsős díjakra is. Szeretnék díjakat alapítani, amit a vezetőség oszt ki, szeretnék olyan díjat, amit a dolgozók osztanak ki egymás között és kiemelten szeretnék olyan díjakat ami a nem művészeti dolgozókat, hanem a műszakot és egyéb háttérben dolgozókat tünteti ki, hiszen meglátásom szerint a színház csak egyben működik, ahhoz pedig minden fogaskerékre szükség van, a színésztől, az műszakig, a szervezési osztálytól a takarítóig, a portásról a gazdasági osztályig. Ez az egész csak egyben tud működni, vagy nem működni.

**MŰSZAK – ÉS A MŰSZAKI KÖRÜLMÉNYEK**

A két fogalom összetartozik. A színház műszaki személyzetének munkája nagy mértékben függ a műszaki körülményektől. **Majláth István** régi, kiváló szakember felügyelete alatt biztonságosan üzemel az épület. Putz Dávid produkciós vezető vezetésével **Kasza Gergely** és világításcsapata, **Szabó Szabolcs** és a színpadi díszítő csapat, **Tóth Erzsébet** az öltöztetők vezetője, **Liebentritt Erzsébet** a fodrászat vezetője, **Szabó Sándor** hangtárvezető mindent megtesznek azért, hogy a néző valódi színházi élménnyel térjen haza. **Hajas-Kiss Anikó** és a kelléktár fantáziadús, emberfeletti munkáját külön ki kell emelni, a szakma egyik legjobbja áll itt rendelkezésre.

A Színházak Éjszakáján szokásos háttérbejárásban én nem azt mesélném el a nézőknek, hol és hogyan öltözik valamelyik színművész – hanem hogy milyen emberfeletti munkát végez a műszak, hogy a hiányosságokat pótolja. Ez nem az Új Színház esetében érvényes csak, minden más, régebben felújított színházra igaz. Az utolsó jelentős felújítás éve 1990, azóta kisebb beruházások történtek, mint a forgószínpad karbantartása, a világítási eszközök részleges cseréje, új és korszerű lámpapark kiépítésének megkezdése, a pultok lecserélése – legutóbb a hangfalak korszerűsítésére kapott pályázati pénzt a színház, a dimmerek cseréjére, stb. A színház nézőtere, fogadócsarnoka látszólag jó állapotban van, de a kérdés, mi van a festés mögött. Sok helyen elmállott szigetelések, cserélni való nyílászárók és még sok minden más. Ezek felújítása előbb-utóbb elkerülhetetlen lesz, az új vezetésnek mindent meg kell tennie, hogy lehetőleg a színházi működés biztosításával ezen feladatok nagy részét el lehessen végezni. Ezek eddig is a nyári, vagy évközi szünetben történtek.

A jelenlegi pandémiás helyzetben nem tudni, mikor lesz lehetőség arra, hogy a színház komolyabb pénzt kapjon a felújításra, de úgy vélem, mind a Széchenyi Programnál, mind az MNB megfelelő alapítványánál szükséges a folyamatos pályáztatás, legalább részfelújításokra.

Addig akadnak olyan, kisebb munkák, amelyek belső erőből is megoldhatók. Egy kellemetlen szagú mellékhelyiség megfelelő higiéniai karbantartása, a hatvanas éveket idéző csemperendszer színesítése akár a vezető díszlettervező bevonásával, a falak színházszerű festése sokat jelenthet az általános színházi közérzetre nézve.

Meg kell oldani a feljutást a stúdiószínpadra, rendkívül megterhelő a lépcsősor, ami oda vezet, és jól tudjuk, a színházi közönség átlagéletkora magas. Javaslatom, hogy szervezzük meg a lifttel történő feljutást, de ne úgy, hogy a nézők az ügyelőpult, és az öltözködő színészek mellett érjenek a nézőtérre. Amennyiben statikailag lehetséges, a lifttel szemben a mosdók előtti falba egy szélesebb ajtót kell vágni, és méltó módon feldíszíteni, hogy a néző a liftből kilépve valódi színházi térben találja magát.

Amennyiben a pályázatot elnyerem, haladéktalanul le kívánok ülni a tárvezetőkkel pontosan tisztázni, mi az, ami a legégetőbb kérdés saját tárjuk, és a színház egészének műszaki feladataival kapcsolatban égetően fontos.

**Egyéb feladatok, tervek**

* a színház művészei közül többen jeleskednek a képzőművészet területén. A fogadótérben ki kell állítani munkájukat, ezzel is közelebb hozva a nézőket a művészekhez.
* minden hónap egyik kijelölt napján érdemes zenei esteket, koncerteket tartani a színház koncepciójához illő művészek együttesek részvételével.
* az „Ifjúság és a színház” témakörben szándékosan nem indítottam új altémát. A műsorterveb láthatóan vannak olyan produkciók, melyek kifejezetten a fiatalabb generációnak készülnek. A megfelelő osztály feladata, hogy a pedagógusok bevonásával ezeket az előadásokat népszerűsítse. Nem hiszek az osztálytermekbe kivonuló előadásokban. Az Új Színház épülete a páholyokkal, karzattal igazi színházi közeg, a gyermek, a fiatal jobb, ha a színházzal a maga közegében találkozik. Amikor a színházban dolgoztam, működött egy-egy gimnázium megívása valamely előadásra, és a produkció utána rendezővel, a vezető színészekkel való beszélgetés, ez természetes. Örömmel látni, milyen nagy számban vannak interaktív színházi produkciók Budapesten, egyes színházak, például a József Attila Színház tantermi programot, beavató színházi előadásokat tart. Úgy vélem ezekből Budapesten bőven van elég. Az Új Színház inkább az előadásain keresztül próbáljon hatni a fiatal generációra. A drámairodalomban kevés olyan mű van, és ezek is inkább az alternatív színházakban jelennek meg, amelyek „nem a fiataloknak valók.” Butaság, a klasszikus értékek, azon drámák, amelyek az Új Színház majdani műsorán szerepelnek, alkalmasak arra, hogy bármely korosztály részére életre meghatározó élményt jelenthessenek. DE EHHEZ KORSZERŰ RENDEZÉS, ÉS ÉRTELMEZÉS KELL, AMELY KÖZELEBB ÁLL AZ Ő KÉPI VILÁGUKHOZ. A SEKÉLYES ÉS UNALMAS ADAPTÁCIÓK INKÁBB RIASZTÓ HATÁSSAL VANNAK. Ez a színházi vezető felelőssége.
* minden olvasópróbán be kívánom vezetni a szakmai felvezetést, amikor is az adott művet, adott írót, adott korszakot ismerő szakembert kérek fel, hogy a színészek számára rövid felvezetést tartson, megkönnyítve ezzel a befogadást, az alakítást.
* a többi színházhoz hasonlóan kidolgoztatom a társulat etikai kódexét, mely nem csupán az emberi kapcsolatok túlzásaitól végi meg a dolgozókat, hanem szabályozza azt a viselkedési morált, ami például a művészeti-műszaki állomány kapcsolatát jellemzi.
* fel kívánok állítani egy színházi tanácsot, melyen képviselik magukat a művészeti és műszaki dolgozók. Ez a tanács minden hónapban összeül, értékeli az addig eltelt időszakot, és fontos: betekintést kaphat a színház működési dokumentumaiba, pályázati rendszeribe, azok felhasználásába. Hogy például ne fordulhasson elő, ami egy budapesti színházban történt nemrég, hogy a pótlólagos bértámogatást, mely adott műszaki csoportnak volt szánva, az igazgató saját bérének növelésére használja. És egyéb más jogosítványok.

**Még egy objektív megjegyzés:**

A pályázat kiírása öt év gazdasági tervét kéri vázolni. Ez azért nem lehetséges előre, mert nem tudni, hogy a fenntartó és a finanszírozó viszonya hogyan alakul a jövőben, sikerül-e a nemzeti kategóriába soroltatni a színházat, visszaáll-e az alapító okiratban, illetve az előző fenntartóval még érvényes támogatási szerződés, ez hosszasabb jogi munkát igényel, melyhez megválasztásom esetén haladéktalanul hozzá kívánok fogni.

**És egy szubjektív megjegyzés:**

Már nem voltam az Új Színház alkalmazásában, amikor egy nagyszerű színházvezető, színházi rendező és kulturpolitikus, aki többször rendezett ebben a színházban, színpadra kívánta vinni egyik, amúgy máshol nagy sikerrel ment történelmi drámámat. Az Új Színház igazgatója látszólag készségesen hozzájárult, kiírta a következő évad műsorába. Hárman ültünk egy alkalommal az igazgató szobájában. A rendező súlyos beteg volt, és ő maga mondta, nem biztos, hogy megéri a következő évadot, a próbakezdést. Az volt a kívánsága, hogy amennyiben ő elmegy közülünk, én rendezzem meg, mint gyakorlott rendező az előadást. Az igazgató ezt akkor természetesnek vette, ebben megállapodtak, kezet adtunk rá egymásnak. Ez a kiváló ember valóban elhunyt. Halálának másnapján a színház igazgatója kivette a műsorból a drámát, és erről a helyzetről nem volt hajlandó beszélni velem.

Ez a történet pontosan leképezi a vezető morális állapotát, viszonyát bizonyos örök értékrendszerekhez. És ez a fajta gondolkodás az elmúlt évben rányomta a bélyegét a színház egészének működésére.

Ez a fajta gondolkodásmód távol áll tőlem. Amennyiben a fenntartó a mostani helyzetet meghosszabbítja, ezt a morált hosszabbítja meg. De ez már az ő felelőssége.

Én továbbra is örülök, hogy van Budapesten olyan színház, amely ilyen-olyan színvonalon, de életben tartja a klasszikus magyar drámát, a nemzeti értékeket.

Amennyiben mind ehhez vezetésemmel sikerül a kortárs drámát is bevonni, és a színvonalat nagymértékben növelni, egy valódi nemzeti találkozóhely lesz az Új Színház azoknak, akik a nemzeti értékrendszert képviselik. És mellette valódi, katartikus színházi pillanatokat akarnak átélni.

Ez a feladatunk.

Nem megoldhatatlan.

Budapest, 2021.07.08. Pozsgai Zsolt